CELEX: 32020R2043
Language: lt
Date: 2020-12-11 00:00:00
Title: Komisijos įgyvendinimo reglamentas (ES) 2020/2043 2020 m. gruodžio 11 d. kuriuo dėl 2019–2020 ir 2020–2021 mokslo metų nukrypstama nuo Įgyvendinimo reglamento (ES) 2017/39 nuostatų dėl paraiškos teikėjų arba švietimo įstaigų patalpose atliekamų su mokykloms skirta programa susijusių patikrų vietoje

2020 12 14   
               
               
                  LT
               
               
                  Europos Sąjungos oficialusis leidinys
               
               
                  L 420/11
               
            
         KOMISIJOS ĮGYVENDINIMO REGLAMENTAS (ES) 2020/2043
         2020 m. gruodžio 11 d.
         kuriuo dėl 2019–2020 ir 2020–2021 mokslo metų nukrypstama nuo Įgyvendinimo reglamento (ES) 2017/39 nuostatų dėl paraiškos teikėjų arba švietimo įstaigų patalpose atliekamų su mokykloms skirta programa susijusių patikrų vietoje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 62 straipsnio 2 dalies pirmos pastraipos a, b ir c punktus,
         kadangi:
         
                     (1)
                  
                  
                     Komisijos įgyvendinimo reglamento (ES) 2017/39 (2) 10 straipsnio 3 dalyje nustatytas mažiausias procentinis patikrų vietoje, kurios turi būti atliekamos pagalbos paraiškų teikėjų, susijusių su produktų tiekimu ir paskirstymu ir su papildomomis švietimo priemonėmis pagal Europos Parlamento ir Tarybos reglamento (ES) Nr. 1308/2013 (3) 23 straipsnyje nurodytą programą (toliau – mokykloms skirta programa), patalpose, skaičius. Įgyvendinimo reglamento (ES) 2017/39 10 straipsnio 3 dalies ketvirtoje pastraipoje nustatyta, kad kai paraiškos teikėjas nėra švietimo įstaiga, paraiškos teikėjo patalpose atliekama patikra vietoje yra papildoma patikromis, atliekamomis ne mažiau kaip dviejų švietimo įstaigų patalpose arba ne mažiau kaip 1 % švietimo įstaigų patalpų, kurias paraiškos teikėjas įrašė pagal Komisijos deleguotojo reglamento (ES) 2017/40 (4) 6 straipsnį, atsižvelgiant į tai, kuris iš šių skaičių yra didesnis;
                  
               
                     (2)
                  
                  
                     dėl nustatytų kovos su COVID-19 pandemija priemonių valstybėms narėms gali kilti sunkumų planuoti ir pagalbos paraiškų teikėjų arba švietimo įstaigų patalpose laiku atlikti patikras vietoje už 2019–2020 ir 2020–2021 mokslo metus. Todėl reikėtų nustatyti, kad tais atvejais, kai valstybės narės negali atlikti šių patikrų vietoje laikydamosi Įgyvendinimo reglamento (ES) 2017/39 10 straipsnio 3 dalyje išdėstytų reikalavimų, jos gali nuspręsti tokias patikras vietoje atlikti nuotoliniu būdu, pavyzdžiui, per vaizdo konferencijas;
                  
               
                     (3)
                  
                  
                     Įgyvendinimo reglamento (ES) 2017/39 10 straipsnio 6 dalyje nustatytos atliktų patikrų ir jų rezultatų ataskaitų teikimo taisyklės ir metodai. Siekiant užtikrinti skaidrumą, valstybės narės turėtų pagrįsti poreikį taikyti šiame reglamente numatytą nukrypti leidžiančią nuostatą ir pranešti apie jos taikymą kontrolės ataskaitoje, kuri turi būti parengta po kiekvienos nuotoliniu būdu atliktos patikros vietoje;
                  
               
                     (4)
                  
                  
                     todėl tikslinga, kiek tai susiję su 2019–2020 ir 2020–2021 mokslo metais, nukrypti nuo tam tikrų Įgyvendinimo reglamento (ES) 2017/39 nuostatų;
                  
               
                     (5)
                  
                  
                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            
               1.   Nukrypstant nuo Įgyvendinimo reglamento (ES) 2017/39 10 straipsnio 3 dalies antros–penktos pastraipų, tais atvejais, kai dėl įvestų kovos su COVID-19 pandemija priemonių valstybės narės patikrų vietoje už 2019–2020 ir 2020–2021 mokslo metus negali atlikti pagalbos pareiškėjų arba švietimo įstaigų patalpose, tos patikros gali būti atliekamos nuotoliniu būdu.
            
            
               2.   Nukrypstant nuo Įgyvendinimo reglamento (ES) 2017/39 10 straipsnio 6 dalies, kai patikros vietoje atliekamos nuotoliniu būdu pagal šio straipsnio 1 dalį, kontrolės ataskaitoje kompetentinga kontrolės institucija taip pat pagrindžia tokios nukrypti leidžiančios nuostatos poreikį ir aprašo jos taikymą.
            
         
         
            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 11 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 549.
         
            (2)  2016 m. lapkričio 3 d. Komisijos įgyvendinimo reglamentas (ES) 2017/39 dėl Europos Parlamento ir Tarybos reglamento (ES) Nr. 1308/2013 taikymo taisyklių, susijusių su Sąjungos pagalba vaisiams ir daržovėms, bananams ir pienui švietimo įstaigoms tiekti (OL L 5, 2017 1 10, p. 1).
         
            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).
         
            (4)  2016 m. lapkričio 3 d. Komisijos deleguotasis reglamentas (ES) 2017/40, kuriuo Europos Parlamento ir Tarybos reglamentas (ES) Nr. 1308/2013 papildomas nuostatomis dėl Sąjungos pagalbos vaisiams ir daržovėms, bananams ir pienui tiekti švietimo įstaigoms, ir iš dalies keičiamas Komisijos deleguotasis reglamentas (ES) Nr. 907/2014 (OL L 5, 2017 1 10, p. 11).